અમદાવાદ: સિંગતેલના ભાવમાં છેલ્લા ૧૫ દિવસથી ઘટાડાની ચાલ જોવા મળી રહી છે. ૧૫ લિટરના ડબાના ભાવમાં પાછલાં બે સપ્તાહમાં ૨૦૦ રૂપિયા કરતાંય વધુનો ઘટાડો નોંધાઇને હાલ રૂ. ૨૦૦૦ની નીચે ૧૯૮૦થી ૧૯૯૦ની સપાટીએ ભાવ પહોંચી ગયેલા જોવા મળ્યા છે. તો બીજી બાજુ કપાસના પાકના ઓછા ઊતારના પગલે કપાસિયા તેલના ભાવમાં છેલ્લા ૧૫ દિવસમાં સુધારાની ચાલ જોવા મળી રહી છે. ૧૫ કિલોના ડબાના ભાવમાં રૂ. ૪૦થી ૬૦નો ઉછાળો નોંધાઇ ૧૪૦૦ રૂપિયાની નજીક ૧૩૭૦થી ૧૩૮૦ની સપાટીની નજીક સ્થાનિક બજારમાં ભાવ પહોંચી ગયેલા જોવા મળ્યા છે.